贈古朴相士
作者：姚勉
朝代：宋

paragraphs: 巧夫縱誕爭說相，口角瀾翻如剪樣。
眼中元不識英奇，隨世炎凉分下上。
貢諛乞得貴人詩，紅籤綵軸珍携持。
未遭窮士或有贈，爛在醤瓿問不知。
如斯等輩真肉眼，砂裏精金豈能揀。
古朴相士却不然，品題每在未遇前。
前時贈詩紙欲朽，逢人誇張不去手。
古朴相士真識人，識人須要當賤貧。
信知巧者盡虛僞，惟有朴者全天淳。
願君終身如此朴，俗態高低不須學。